19. schôdza NR SR - 3.deň - A. dopoludnia
Dátum: 2017-09-07
Poslanec: Marosz, Ján (OĽANO)
Druh vystúpenia: Vystúpenie v rozprave

32. Vážený pán minister, vážený pán predsedajúci, vážení kolegovia, kolegyne, dovoľte, aby som sa snažil naozaj stručne povedať jednu skúsenosť prevádzkovateľa STK-čiek a zároveň dať nejaký taký návrh na zmenu, resp. po tom druhom čítaní by sme dali aj pozmeňovací návrh. Na jednej strane sa tešíme, že liberalizácia je dobrá vec, že občan si povie, však sa skrátia čakacie lehoty a možno niektorí aj uvažujú o tom, že si takúto STK-čku zriadia. Tak práve na týchto ľudí sa obraciam, ktorí by si radi takúto STK-čku možno otvorili a skúsenosť tohto konkrétneho občana, ktorý už dlhšie roky vlastní takúto STK-čku, môže byť pre nich nejakým takým varovaním. Po prvé treba otvorene povedať a neváham navštíviť aj pána špeciálneho prokurátora, že ak si chcete otvoriť STK-čku, tak musíte mať v igelitke nachystané peniaze, kde potom nejaký dotyčný vám dá pripravenú zmluvu o vrátení dlhu a podobne. Dobre? Čiže už pri zakladaní STK-čiek podľa tých mojich informácií je, býva korupcia. Druhá vec. Štát má na dosah týchto STK-čiek poverené takzvané organizácie, napríklad TESTEK, SEKA alebo IRIS. To sú, ale tento pán hovorí, že tieto sprostredkované firmy robia špinavú robotu za ministerstvo. Komunikácia zo strany ministerstva, pokiaľ niečo chcete riešiť, je doslova podľa neho hrozná. Stromček sa správa mocensky, časté zmeny vyťahujú kopec peňazí od týchto podnikateľov. Na všetko budete mať regulované softvéry, kamery, licencie, povinné školenia technikov, kde, samozrejme, sú jasní dodávatelia a jasní víťazi. Čiže štát ako výpalník. Komu sa neľúbi, dostane vysokú pokutu alebo mu nepredĺžia licenciu. Ďalšia príčina, že prečo je táto liberalizácia, je možno aj tá, že firma, ktorá vykupovala sieť lekární pre PENTU z Česka, obchádzala týchto STK-čkárov fungujúcich a ponúkala im zmluvy o predaji prevádzok. Mnohí títo prevádzkari to ale odmietli podpísať, lebo nebolo jasné, že kto je vlastne ten obchodník na druhej strane. Táto liberalizácia teda možno naláka nejakých nových dobrodruhov, aby si pootvárali STK-čky, no a potom, samozrejme, príde veľký brat PENTA a nejakým krachujúcim a zúfalým STK-čkárom so zlými skúsenosťami podá pomocnú ruku a budú oveľa náchylnejší tieto STK-čky predať. Každá prevádzka musí mať na základe striktnej regulácie všetko vybavenie od firiem, ktoré sú ovládané ľuďmi z ministerstva. Pri STK-čkach, podľa tohto dlhoročného skúseného prevádzkara, údajne nefunguje taký že zdravý sedliacky rozum, vôbec nejde o kvalitu kontrol vozidiel, ale o utrpenie, či prejde, alebo neprejde fotka vozidla cez polofunkčné softvéry dodávané zhora. A rôznymi pokynmi sú tak zošróbovaní, že napríklad PC systém na STK-čke má semafor, kde červenú dostávajú vtedy, ak napríklad za deň nevyhodili predpísaný počet áut. Údajne je hrozný tlak na vyhadzovanie a nie na kvalitu kontrol. Takže to je prvá vec. No a k tej druhej veci, k tej takej tej skôr konštruktívnej časti toho, že čo by sa mohlo zmeniť. Toto teraz mám odkomunikované aj s KDH, nejdem to zapierať, že aj s pánom Zajacom sme sa o tejto veci rozprávali. Ide o to, aby keď už teda bude tento zákon zavedený, tak aby bol upravený § 107 ods. 5, kde bude udelená automaticky pokuta. Zoberme si nejakého starého občana, ktorý má kdesi nejaký vozík v šope a, samozrejme, títo starší ľudia sa nedokážu evidovať, registrovať do toho systému a minimum z týchto ľudí momentálne takto aj urobilo, že je to nechané na dobrovoľnosti občanov, aby sa zaevidovali, a tí dostanú notifikáciu, ale nie je to nejak automaticky robené. A preto sme navrhovali, aby to upozornenie, ktoré príde zo strany ministerstva dopravy, prišlo bez pokuty, aby ten občan až po tých 15 dňoch, keď si nesplní túto povinnosť a keď bude upozornený na to, že naozaj mu vypršala tá STK-čka, aby bol sankcionovaný, až keď je teda naozaj nezodpovedný a do tých 15 dní tieto technické kontroly alebo emisné kontroly na to svoje vozidlo alebo vozík, alebo čokoľvek nezabezpečí. Takže zhrniem. Na jednej strane vítame, že je možnosť rozšírenia trhu liberalizácie, tie čakacie doby nie sú až také hrozné, myslím si, že tá korupcia, keď v jame sa dávajú vždycky tie, tie úplatky, že toto ani sebelepšie tie kamerové systémy neodstránili ani neodstraňujú. Tá štatistika, ktorú kolega Heger hovoril, je smutná v tom, že síce máme x systémov, x kontrol, x sledovaní, ale skutek utek, jednoducho, že tak či tak nám jazdia autá, ktoré nie sú spoľahlivé. A táto moja obava, ktorú musím vysloviť, ináč by som ani nebol v hnutí OĽANO, že tieto informácie si myslím, že sú, že sú pravdivé a naozaj tu môže ísť len o ďalší biznis zo strany ľudí z ministerstva dopravy, ktorí potrebujú forsírovať svoje softvéry, svoje PC systémy a mali by si veľký pozor dávať, tí, ktorí chcú vojsť do tohto systému, na to, aká šikana, aké problémy ich zo strany ministerstva čakajú, a mali by sa radšej s týmito skúsenými alebo s tými staršími STK-čkármi, ktorí tento tlak na sebe cítia, dobre poradiť. Ďakujem.